แอริโซนาไคโยตีส์

แอริโซนาไคโยตีส์ () เป็นทีมฮอกกี้น้ำแข็งระดับอาชีพที่ไม่ได้ทำกิจกรรมอีกต่อไป โดยมีฐานอยู่ในเขตมหานครฟีนิกซ์ ทีมนี้แข่งในแนชันแนลฮอกกีลีก (NHL) ในฐานะสมาชิกของดิวิชันเซนทรัล (ค.ศ. 1996–1998, ค.ศ. 2021–2024) และดิวิชันแปซิฟิก (ค.ศ. 1998–2020) ในฝั่งตะวันตก และดิวิชันตะวันตก (ค.ศ. 2020–2021) พวกเขาแข่งที่อเมริกาเวสต์อะรีนา (ปัจจุบันคือพีเอชเอกซ์ อะรีนา) ในดาวน์ทาวน์ฟีนิกซ์ตั้งแต่ ค.ศ. 1996 ถึง 2003, ที่ฮีลาริเวอร์อะรีนา (ปัจจุบันคือเดสเซิร์ตไดมอนด์อะรีนา) ในเกล็นเดลตั้งแต่ ค.ศ. 2003 ถึง 2022 และที่มัลเลตอะรีนาในเทมพีตั้งแต่ ค.ศ. 2022 ถึง 2024 องค์กรนี้ก่อตั้งขึ้นเมื่อวันที่ 27 ธันวาคม ค.ศ. 1971 ในชื่อวินนิเพกเจตส์ ซึ่งได้รับสิทธิตั้งแต่ก่อตั้งของสมาคมฮอกกี้โลก (WHA)

หลังจากผ่านไปเจ็ดฤดูกาลของสมาคมฮอกกี้โลก พวกเขาก็กลายเป็นหนึ่งในสี่องค์กรที่ได้รับสิทธิจากแนชันแนลฮอกกีลีก เมื่อวันที่ 22 มิถุนายน ค.ศ. 1979 เมื่อสมาคมฮอกกี้โลกยุติการดำเนินการ ครั้นเนื่องจากปัญหาทางการเงิน ทีมวินนิเพกเจตส์จึงถูกขายให้แก่เจ้าของชาวอเมริกัน ซึ่งย้ายทีมไปที่ฟีนิกซ์ในวันที่ 1 กรกฎาคม ค.ศ. 1996 และเปลี่ยนชื่อทีมเป็นฟีนิกซ์ไคโยตีส์ ต่อมาในวันที่ 27 มิถุนายน ค.ศ. 2014 ทีมดังกล่าวได้เปลี่ยนชื่อเป็นแอริโซนาไคโยตีส์ ส่วนอเล็กซ์ เมอรูโล ได้กลายเป็นเจ้าของรายใหญ่ในวันที่ 29 กรกฎาคม ค.ศ. 2019 และต่อมากลายเป็นเจ้าของทีมเพียงคนเดียวหลังจากการจับกุมแอนดรูว์ แบร์โรเวย์ ซึ่งเป็นเจ้าของส่วนน้อย

ทีมแอริโซนาไคโยตีส์ไม่สามารถรักษาเสถียรภาพในระยะยาวได้ แม้จะย้ายไปอยู่รัฐแอริโซนา โดยต้องผ่านการเปลี่ยนแปลงเจ้าของหลายครั้ง และดิ้นรนเพื่อหาสนามที่ทำกำไรสำหรับเกมเหย้า ซึ่งแนชันแนลฮอกกีลีกเข้ามาบริหารทีมฟีนิกซ์ไคโยตีส์ใน ค.ศ. 2009 เมื่อเจอร์รี มอยส์ เจ้าของทีมในขณะนั้นยอมสละทีมหลังจากยื่นฟ้องล้มละลาย และทางแนชันแนลฮอกกีลีกยังคงควบคุมทีมนี้จนถึง ค.ศ. 2013 เมื่อพวกเขาพบเจ้าของใหม่ที่เต็มใจที่จะรักษามันไว้ในรัฐแอริโซนา รวมทั้งแม้ว่าจะมีความสัมพันธ์ในการทำงานที่ยากลำบากกับเมืองเกล็นเดล ชานเมืองฟีนิกซ์ แต่ทีมไคโยตีส์ก็สามารถจัดการเรื่องการจัดการแข่งแบบปีต่อปีในฮีลาริเวอร์อะรีนาได้จนถึงสิ้นสุดฤดูกาล 2021–22

การเจรจากับทางเมืองดังกล่าวได้เสื่อมลง และต่อมาทีมก็ได้ลงนามในข้อตกลงที่จะลงแข่งเกมที่มัลเลตอะรีนาในมหาวิทยาลัยแอริโซนาสเตต โดยเริ่มตั้งแต่ฤดูกาล 2022–23 ข้อตกลงดังกล่าวมีจุดประสงค์เพื่อให้มีระยะเวลาสั้น ๆ โดยมีระยะเวลาเพียงแค่จนกว่าจะมีการสร้างอะรีนาแห่งใหม่ในเมืองเทมพี แต่ข้อเสนอสร้างอะรีนานี้ถูกปฏิเสธโดยชาวเมืองดังกล่าวในเดือนพฤษภาคม ค.ศ. 2023

ท่ามกลางแรงกดดันที่เพิ่มขึ้นในการแก้ไขสถานการณ์ของอะรีนาดังกล่าวและการหาทางเลือกอื่นแทนอะรีนาของวิทยาลัยซึ่งถือว่าเล็กเกินไปแม้จะใช้ชั่วคราวก็ตาม ทีมไคโยตีส์ได้ระงับการดำเนินการด้านฮอกกี้หลังจากสิ้นสุดฤดูกาล 2023–24 และในข้อตกลงที่แนชันแนลฮอกกีลีกเป็นคนกลาง ทีมไคโยตีส์ได้ถูกแบ่งออกเป็นสองส่วน โดยสินทรัพย์ด้านฮอกกี้ของทีม (ผู้เล่น, เจ้าหน้าที่ และการเลือกคัดพล) ได้รับการโอนไปยังยูทาห์ฮอกกีคลับ (ปัจจุบันคือยูทาห์แมมมอธ) ซึ่งเป็นทีมขยายที่มอบให้แก่ไรอัน สมิธ และมีฐานอยู่ในซอลต์เลกซิตี ส่วนชื่อ, ประวัติ และทรัพย์สินทางปัญญาอื่น ๆ ของทีมไคโยตีส์ได้รับการเก็บรักษาไว้โดยเมอรูโลในตอนแรก ซึ่งเมอรูโลตั้งใจที่จะสร้างอะรีนาแห่งใหม่ในรัฐแอริโซนาภายใน ค.ศ. 2029

เมอรูโลหวังว่าจะชนะการประมูลที่ดินในเดือนมิถุนายน ค.ศ. 2024 ทว่า เมื่อการประมูลนี้ถูกยกเลิกโดยทางการรัฐแอริโซนา เมอรูโลจึงออกจากทีมดังกล่าวและละทิ้งความพยายามที่จะฟื้นฟูไคโยตีส์ โดยสละสิทธิ์ทีมและทรัพย์สินทางปัญญาให้แก่แนชันแนลฮอกกีลีก

 อ้างอิง 

 แหล่งข้อมูลอื่น 




หมวดหมู่:ทีมแนชันแนลฮอกกีลีก
หมวดหมู่:กีฬาในเกล็นเดล (รัฐแอริโซนา)
หมวดหมู่:กีฬาในฟีนิกซ์ (รัฐแอริโซนา)